
Bratislava január 2026


NÁRODNÁ RADA SLOVENSKEJ REPUBLIKY 
IX. volebné obdobie



Návrh 

UZNESENIE
NÁRODNEJ RADY SLOVENSKEJ REPUBLIKY

z ... 2026,

k pretrvávajúcej dostupnosti nebezpečných drog (HHC) 
deťom a mladistvým v samoobslužných automatoch

Národná rada Slovenskej republiky: 


1. Vyjadruje znepokojenie nad pretrvávajúcou dostupnosťou nebezpečných psychotropných látok a drog (najmä rôznych variantov HHC) deťom a mladistvým v samoobslužných automatoch.

2. Vyzýva Vládu Slovenskej republiky, aby chránila život a zdravie detí a mladistvých a začala proti prevádzkovateľom týchto automatov s nebezpečnými drogami na základe platnej a účinnej legislatívy konať; prípadne legislatívu, ktorá by to umožnila, pripravila a schválila.

























DÔVODOVÁ SPRÁVA

V uplynulých rokoch sa na trhu objavili nové psychotropné látky, ktorých výrobu, nákup, predaj a užívanie právny poriadok Slovenskej republiky dlhšiu dobu neupravoval. Výrobcovia a distribútori chemickými procesmi dokázali modifikovať už existujúce psychotropné látky takým spôsobom, že ich syntetické deriváty nezodpovedali žiadnej zo zakázaných látok v zozname, ktorý je vymedzený v Prílohe č. 1 k zákonu č. 139/1998 Z. z. o omamných látkach, psychotropných látkach a prípravkoch v znení neskorších predpisov. 

Rozruch okolo týchto látok vyvolali až medializované prípady detí a mladistvých, ktorí sa k týmto látkam dostali skrze samoobslužné automaty umiestnené v obchodných centrách a na verejných priestranstvách. Mnohé z týchto automatov totiž neverifikovali vek kupujúceho a dávky obsahujúce tieto látky predávali ako "zberateľské predmety". Práve vďaka týmto nekalým obchodným praktikám boli subjekty prevádzkujúce tieto automaty, ako i predajne a internetové obchody predávajúce tieto látky nepostihnuteľné zo strany štátnych orgánov kontroly. Mnohé z týchto detí a mladistvých sa užitím týchto látok predávkovali a viaceré z nich dokonca skončili na jednotke intenzívnej starostlivosti so život ohrozujúcim stavom. 

Pred týmito látkami a ich nežiadúcimi účinkami varoval aj UNODC - Úrad OSN pre drogy a kriminalitu, ktorý je celosvetovou autoritou v oblasti drog. Ministerstvo zdravotníctva po mesiacoch mediálneho i politického tlaku zo strany opozície, a to najmä poslanca NR SR Richarda Vašečku (Kresťanská únia), pripravilo legislatívu a tieto drogy zaradilo na zoznam psychotropných látok. Zdá sa však, že to nestačí. Podľa najnovších medializovaných informácii sú tieto automaty stále dostupné a bez overenia veku si v nich možno zakúpiť tieto psychotropné látky alebo modifikované drogy.

Stav, kedy sú nebezpečné psychotropné látky (najmä HHCP, HHCO a ich rôzne modifikácie) voľne dostupné deťom a mládeži v samoobslužných automatoch, predajniach a internetových obchodoch nepodliehajúcim kontrole, možno označiť za alarmujúci. Z vyššie uvedených dôvodov je nevyhnutné vyzvať Vládu SR, aby chránila život a zdravie detí a mladistvých a proti týmto praktikám začala konať.
